​ຂະ​ບວນ​ການ #MeToo ສ້າງ​ເງື່ອນ​ໄຂ ໃຫ້​ມີ​ການ​ຟ້ອງ​ ມະ​ຫາ​ເສດ​ຖີ ແອັບ​ສ​ໄຕ​ນ໌ ຄືນ​ໃໝ່ 
ຂະ​ບວນ​ການ #MeToo ສ້າງ​ເງື່ອນ​ໄຂ ເພື່ອ​ໃຫ້​ມີ​ການ​ຟ້ອງ​ຮ້ອງ ດຳ​ເນີນ​ຄະ​ດີ ມະ​ຫາ​ເສດ​ຖີ​ພັນ​ລ້ານ ທ່ານ​ແຈັ​ຟ​ຟ​ຣີ ແອັບ​ສ​ໄຕ​ນ໌ ຄືນ​ອີກ.
ການຟ້ອງຮ້ອງມະຫາເສດຖີພັນລ້ານ ແຈັບຟຣີ ແອັບສໄຕນ໌ ໃນອາທິດນີ້ ໃນຂໍ້ຫາລັກລອບຄ້າປະເວນີນັ້ນ ແມ່ນໄດ້ສະແດງໃຫ້ເຫັນວ່າການກົດດັນຂອງປະຊາຊົນແລະນັກການເມືອງ ທີ່ເກີດຈາກຂະບວນການ #MeeToo ນັ້ນ ໄດ້ພາໃຫ້ໄອຍະການ ທົບທວນຢ່າງໃກ້ຊິດ ເບິ່ງຄະດີການລວນລາມທາງເພດຕ່າງໆ ຊຶ່ງມີທ່າທາງວ່າ ອາດມິດງຽບໄປແລ້ວ ເມື່ອສອງສາມປີຜ່ານມານັ້ນ ເມື່ອປີ 2007 ທ່ານແອັບສໄຕນ໌ທີ່ເປັນຜູ້ຄຸ້ມຄອງທາງດ້ານການເງິນຂອງພວກຄົນຮັ່ງມີ ຊຶ່ງມີທັງທ່ານດໍໂນລ ທຣຳ ແລະທ່ານບິລ ຄລິນຕັນ ເປັນເພື່ອນຂອງທ່ານນັ້ນ ໄດ້ຫຼີກລ່ຽງຄວາມຜິດທາງອາຍາທີ່ມີເພດສຳພັນກັບພວກທີ່ຍັງເຍົາໄວທີ່ອາດເຮັດໃຫ້ທ່ານຕິດຄຸກໄປແລ້ວຫຼາຍສິບປີ ໃນເວລານັ້ນ ທ່ານແອັບສໄຕນ໌ ໄດ້ຖືກກ່າວຫາວ່າ ລວນລາມທາງເພດຕໍ່ພວກແມ່ຍິງອາຍຸຕ່ຳກວ່າກະສຽນ ຫຼາຍສິບຄົນ ທີ່ເຮືອນຂອງທ່ານ ໃນລັດຟລໍຣິດາແລະລັດນິວຢອກ ຫຼັງຈາກນັ້ນ ຫ້ອງການໄອຍະການທີ່ລັດຟລໍຣິດາໄດ້ເຮັດການຕົກລົງແບບລັບໆ ກັບທ່ານແອັບສໄຕນ໌ ໂດຍປ່ອຍໃຫ້ທ່ານເປັນອິດສະຫຼະຫຼັງຈາກໄດ້ຕິດຄຸກນຶ່ງປີກວ່າໆເທົ່ານັ້ນ ຫ້ອງການດັ່ງກ່າວແມ່ນຢູ່ພາຍໃຕ້ການນຳພາຂອງທ່ານອາເລັກຊານເດີ ອາໂຄສຕາ ຜູ້ຊຶ່ງໃນເວລານີ້ ຮັບໜ້າທີ່ເປັນລັດຖະມົນຕີກະຊວງແຮງງານຂອງປະທານາທິບໍດີ ດໍໂນລ ທຣຳ ທ່ານອາໂຄສຕາໄດ້ປະກາດລາອອກ ໃນວັນສຸກວານນີ້ ກ່ຽວກັບການຈັດການໃນຄະດີທ່ານແອັບສໄຕນ໌ ການຕົກລົງຂອງທ່ານແອັບສໄຕນ໌ມີຂຶ້ນ 10 ປີກ່ອນຂະບວນການ #MeeToo ປາກົດໂຕຂຶ້ນມາໃນປີ 2017 ພວກແມ່ຍິງໃນສະຫະລັດແລະໃນທົ່ວໂລກຫຼາຍສິບພັນຄົນ ໄດ້ພາກັນອອກມາ ເວົ້າເຖິງການປະຕິບັດແບບບໍ່ຖືກບໍ່ຕ້ອງຕໍ່ພວກເຂົາເຈົ້າ ນັບແຕ່ການລວນລາມທາງເພດຕະຫຼອດຈົນການຂົ່ມຂືນສຳເລົາ ຂະບວນການດັ່ງກ່າວ ຍັງໄດ້ເພັ່ງເລັງຄວາມສົນໃຈໄປໃສ່ວ່າ ພວກຜູ້ຊາຍທີ່ມີອິດທິພົນລອດພົ້ນຈາກຄະດີລວນລາມທາງເພດໄປໄດ້ຢ່າງໃດ ໂດຍການຂົ່ມຂູ່ຕໍ່ພວກເຄາະຮ້າຍແລະໃຊ້ອິດທິພົນເພື່ອໃຫ້ໄດ້ຮັບການຜ່ອນຜັນເວລາຖືກຈັບໄດ້ ໃນມື້ວັນຈັນຜ່ານມານີ້ ໄອຍະການລັດຖະບານກາງທີ່ນະຄອນນິວຢອກ ໄດ້ເປີດເຜີຍການຟ້ອງຮ້ອງໃໝ່ຕໍ່ທ່ານແອັບສໄຕນ໌ ໂດຍກ່າວຫາທ່ານ ໃນຄວາມຜິດລັກລອບຄ້າປະເວນີ ທີ່ອາດເຮັດໃຫ້ທ່ານຕິດຄຸກຕະຫຼອດຊີວິດຂອງທ່ານ ຄວາມລົ້ມແຫຼວ ຂອງໄອຍະການລັດຖະບານກາງ ທີ່ລັດຟລໍຣິດາ ໃນການຕັ້ງຂໍ້ຫາຕໍ່ທ່ານແອັບ ສໄຕນ໌ ໃນຄວາມຜິດແບບດຽວກັນນີ້ ໄດ້ພາໃຫ້ເກີດພາຍຸການເມືອງທີ່ພາໃຫ້ການອາໂຄສຕາຕ້ອງລາອອກ ສຳລັບຫຼາຍໆຄົນແລ້ວຄວາມສັບສົນດັ່ງກ່າວແມ່ນເປັນສັນຍາລັກກ່ຽວກັບວ່າສັງຄົມມອງເບິ່ງຄວາມຮຸນແຮງໃນການລວນລາມທາງເພດ ໃນຍຸກສະໄໝຂອງຂະບວນການ #MeeToo ແບບໃດ